b'\n_START_ARTICLE_\nCampione d\'Italia\n_START_SECTION_\nAjalugu\n_START_PARAGRAPH_\nEsimesel sajandil enne meie ajaarvamist rajasid roomlased aastal 77 oma valduste helveetide sissetungide eest kaitsmiseks sinna garnisonilinna, mille nimeks sai Campilonum._NEWLINE_Aastal 777 j\xc3\xa4ttis kohalik langobardist valitseja oma p\xc3\xa4randi Milano peapiiskopkonnale ning piirkonna omandi\xc3\xb5igus anti \xc3\xbcle Sant\xe2\x80\x99Ambrogio kloostrile. T\xc3\xa4nut\xc3\xa4heks s\xc3\xb5jalise toetuse eest andis paavst Julius II valduse omandi\xc3\xb5iguse aastal 1512 Como piiskopilt \xc5\xa0veitsile. Kuid siiski s\xc3\xa4ilitas klooster kontrolli t\xc3\xa4nap\xc3\xa4evase Campione d\'Italia piirkonna \xc3\xbcle ning osade Lugano j\xc3\xa4rve l\xc3\xa4\xc3\xa4nekaldal asuvate alade \xc3\xbcle._NEWLINE_Piirkonna praegune staatus m\xc3\xa4\xc3\xa4rati \xc3\xa4ra aastal 1798, mil Ticino otsustas saada osaks \xc5\xa0veitsi Konf\xc3\xb6deratsioonist ning Campione elanikud otsustasid j\xc3\xa4\xc3\xa4da osaks Lombardiast. Aastal 1800 pakkus Ticino v\xc3\xa4lja enda valduses oleva Indemini piirkonna Campione vastu vahetamise, kuid aastal 1814 peetud referendumil olid Campione elanikud selle vastu. Itaalia \xc3\xbchinemisega seoses peetud s\xc3\xb5dade ajal soovis Campione omakorda aastal 1848, et piirkond liidetaks \xc5\xa0veitsiga, kuid neutraalsuse s\xc3\xa4ilitamise nimel \xc5\xa0veits keeldus._NEWLINE_P\xc3\xa4rast Itaalia \xc3\xbchinemist aastal 1861 anti k\xc3\xb5ik Lugano j\xc3\xa4rvest l\xc3\xa4\xc3\xa4ne pool asuvad maad ja pool j\xc3\xa4rve \xc5\xa0veitsile, et \xc5\xa0veitsi kaubandus ja transport ei peaks l\xc3\xa4bima Itaaliat. P\xc3\xbc\xc3\xbcdes r\xc3\xb5hutada eksklaavi seotust Itaaliaga, lisati Campione nimele 1930. aastatel peaminister Benito Mussolini poolt l\xc3\xb5pp d\'Italia ning linna sisses\xc3\xb5iduteele ehitati dekoratiivne v\xc3\xa4rav._NEWLINE_Teise maailmas\xc3\xb5ja ajal asus Campiones Ameerika \xc3\x9chendriikide luureagentuuri OSS (Office of Strategic Services, Luure Keskagentuuri eelk\xc3\xa4ija) \xc3\xbcksus, mida kasutati Itaaliasse suunatud operatsioonidel. Tol hetkel ei olnud natse pooldaval Itaalia re\xc5\xbeiimil eksklaavi \xc3\xbcle kontrolli. Kuna ameeriklased hoidsid madalat profiili, ei sekkunud \xc5\xa1veitslased nende tegevusse. S\xc3\xb5ja ajal anti piirkonnas v\xc3\xa4lja eraldi postmarke, millele oli kirjutatud "Campione d\'Italia" ning mille v\xc3\xa4\xc3\xa4rtus oli m\xc3\xa4rgitud \xc5\xa0veitsi frankides.\n_START_SECTION_\nMajandus ja valitsemine\n_START_PARAGRAPH_\nOlgugi et Campione n\xc3\xa4ol on tegemist Itaalia omavalitsusega, on piirkond majanduslikult ja halduslikult m\xc3\xa4rgataval m\xc3\xa4\xc3\xa4ral \xc5\xa0veitsiga integreeritud. Oma erilise staatuse t\xc3\xb5ttu on piirkonna seaduslik maksevahend \xc5\xa0veitsi frank, kuid ka eurot aktsepteeritakse laialdaselt. Campiones elavad Itaalia kodanikud peavad tollimaksu osas j\xc3\xa4rgima \xc5\xa0veitsi seadusi. Lisaks on ka autode numbrim\xc3\xa4rgid \xc5\xa0veitsi omad ja telefonis\xc3\xbcsteemi haldab peaaegu t\xc3\xa4ies ulatuses Swisscom, mis aga t\xc3\xa4hendab, et Itaaliast ja teistest riikidest (v.a \xc5\xa0veitsist) tehtud telefonik\xc3\xb5nede tegemiseks on vaja kasutada \xc5\xa0veitsi suunakoodi +41 ja Ticino piirkonna koodi 91. Piirkonnas kehtivad nii Itaalia kui ka \xc5\xa0veitsi posti sihtnumbrid (I-22060, CH-6911)._NEWLINE_Kahepoolsete kokkulepete kohaselt saavad Campiones elavad itaallased eri\xc3\xb5igusi mitmete \xc5\xa0veitsi territooriumil asuvate teenuste ja vahendite kasutamiseks, sealhulgas haiglaraviks, mis muidu oleks saadaval vaid \xc5\xa0veitsi elanikele._NEWLINE_Sarnaselt Itaalias asuva Livigno linnaga on ka Campione d\'Italia vabastatud Euroopa Liidus kehtivast k\xc3\xa4ibemaksust. Sellest faktist ning Itaaliast ja \xc5\xa0veitsist leebematest hasartm\xc3\xa4nguseadustest l\xc3\xb5ikab kasu Campiones asuv kasiino Casin\xc3\xb2 di Campione. Leebemad seadused on p\xc3\xa4rand Teise maailmas\xc3\xb5ja eelsest ajast._NEWLINE_Kui turvalisuse eest vastutab Itaalia s\xc3\xb5jav\xc3\xa4epolitsei Carabinieri ning linnas on olemas ka munitsipaalpolitsei, siis tulet\xc3\xb5rje ja kiirabi eest vastutab \xc5\xa0veits.\n_START_SECTION_\nHaridus\n_START_PARAGRAPH_\nVallas asub kolm kooli: Scuola Materna G. Garibaldi, Scuola Elementare ja Scuola Media.'